
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	30 mai 2011

	Nr.
	27/127


R A P O R T

asupra propunerii legislative pentru modificarea şi completarea Legii nr. 109/1997 privind organizarea şi funcţionarea Consiliului Economic şi Social
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, prin adresa nr. Plx 115 din 16 martie 2011, cu dezbaterea pe fond, în procedură obişnuită, a propunerii legislative pentru modificarea şi completarea Legii nr. 109/1997 privind organizarea şi funcţionarea Consiliului Economic şi Social.
La întocmirea prezentului raport Comisia a avut în vedere:

· avizul negativ al Consiliului Legislativ (nr. 1816/04.11.2010)
· avizul negativ al Consiliului Economic şi Social (nr. 2583/21.10.2010)
· avizul negativ al Comisiei juridice, de disciplină şi imunităţi (nr.31/204/04.04.2011)
· avizul negativ al Comisiei pentru politică economică, reformă şi privatizare(nr. 21/53/29.03.2011)
· punctul de vedere negativ al Guvernului (nr. 3174/17.12.2010)
 Propunerea legislativă are ca obiect de reglementare modificarea şi completarea Legii nr.109/1997, în sensul acordării unor noi atribuţii Consiliului Economic şi Social, atribuţii ce decurg din Convenţia nr.144/1976 a OIM privitoare la consultările tripartite, precum şi extinderea componenţei CES cu 14 membri, respectiv 6 membri din partea Parlamentului, un membru din partea Administraţiei Prezidenţiale şi 8 membri din partea societăţii civile.
Comisia propune Plenului Camerei Deputaţilor respingerea  iniţiativei legislative întrucât legea asupra căreia s-a făcut intervenţia legislativă a fost abrogată prin Legea dialogului social nr.62/2011.
Propunerea legislativă face parte din categoria legilor organice, conform prevederilor art.73 alin.(3) din Constituţia României, republicată.
La dezbaterile care au avut loc în şedinţa comisiei din 25 mai 2010 au participat, în conformitate cu prevederile art.55 din Regulamentul Camerei Deputaţilor, din partea Ministerului Muncii, Familiei şi Protecţiei Sociale:
· d-l Nicolae Ivăşchescu, Secretar de Stat
· d-l Ciprian Dragomir, consilier.
La lucrările comisiei au fost prezenţi 26 de deputaţi, din totalul de 27 membri ai comisiei.

Raportul comisiei a fost adoptat cu unanimitate de voturi .
 Propunerea legislativă a fost respinsă de Senat în şedinţa din 9 martie 2011.
Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

PREŞEDINTE,




SECRETAR,


Victor Paul Dobre



Kerekes Karoly

Şef serviciu Elena Mesaroş

Întocmit,

Expert parlamentar Monica Rallu Curta

